L'Ajuntament de Sagunt celebra el Dia Internacional de les Persones Majors
27 de setembre 2024

L'àrea de les Persones Majors, del departament de Serveis Socials de l'Ajuntament de Sagunt, en col·laboració del Consell de Majors, celebrarà dimarts que ve, 1 d'octubre, el Dia Internacional de les Persones Majors a fi de promoure una societat inclusiva que reconega els assoliments i aportacions de les persones d'edat avançada. També que done suport a les polítiques públiques que atenen les problemàtiques actuals d'este grup de població i que evite la discriminació dels majors en situacions més vulnerables.

A partir de les 11 hores, el Centre Cultural Mario Monreal acollirà la lectura del manifest del Dia del Major i un homenatge a dos persones majors del nostre municipi per la seua implicació i treball en benefici d'este col·lectiu: Juan Picazo Gómez i Amparo Gómez Calvo. A més, hi haurà activitats lúdiques i d'animació. Des de l'àrea de les Persones Majors, animen la ciutadania a participar en estos actes, així com a celebrar este dia amb les persones majors, a gaudir de la seua companyia i experiència i a valorar la seua presència.

La delegada de Serveis Socials i Majors, Nuria Carbó, ha manifestat que esta celebració té com a objectiu "aconseguir millorar les condicions de les persones majors en tots els aspectes, des d'un envelliment actiu fins a aconseguir alternatives habitacionals, alhora que fem un reconeixement a la seua experiència i a tot el que ens aporten com a ciutadans i ciutadanes".

L'àrea de les Persones Majors, en col·laboració amb el Consell de Majors, celebra el dia 1 d'octubre des de fa anys, data que va ser designada per l'Assemblea General de les Nacions Unides com el Dia Internacional de les Persones Majors. Esta efemèride representa una ocasió anual per a reconéixer l'important paper que exercixen les persones majors en les nostres vides i que té per objecte promoure la presa de consciència sobre la prolongació de la vida i el valor que esta té, així com reconéixer els drets de les persones majors que ens envolten, que han de ser garantits i protegits.

![](/media/jndlwc0k/cartel-dia-mayor_c.jpg?width=331&height=468&mode=max)

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-celebra-el-dia-internacional-de-les-persones-majors/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-celebra-el-dia-internacional-de-les-persones-majors/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-celebra-el-dia-internacional-de-les-persones-majors/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-celebra-el-dia-internacional-de-les-persones-majors/)